**SAJTÓINFO 2014. DECEMBER, ÉS A TELJES ÉV; ELŐREJELZÉS A 2015. ÉVRE**

**A Magyar Gépjárműimportőrök Egyesülete értékelése a 2014. évi új gépjármű forgalomba helyezési piacról havonta és időarányos összehasonlításban**

A Magyar Gépjárműimportőrök Egyesülete Elnöksége döntése alapján 2014. első félév végétől a személygépjárművekre és kishaszon járművekre vonatkozó piaci elemzésben figyelembe vesszük az új gépjármű forgalomba helyezését követő **két hónapon belül kivont** gépkocsik darabszámát is a DATAHOUSE adatai alapján:

**Személygépjárművek és kishaszon járművek:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Tárgyhó forgalomba helyezés piac** | **Tárgyhó forgalomba helyezés piac változás** | **Tárgyhó kivonás utáni piac** | **Tárgyhó kivonás utáni piac változás** | **Kumulált új autó forgalomba helyezés** | **Kumulált új auto forgalomba helyezés változás** | **Kumulált kivonás utáni piac** | **Kumulált kivonás utáni piac változás** |
|  | **db** | **%** | **db** | **%** | **db** | **%** | **db** | **%** |
| **Személygépjármű** | **6079** | **20,7** | **5717** | **28,6** | **67476** | **20,3** | **58832** | **20,9** |
| **Kishaszon jármű** | **1985** | **31,9** | **1871** | **36,1** | **15937** | **39,5** | **14242** | **44,4** |

**Nagyhaszon járművek, autóbuszok, motorkerékpárok esetében a piaci értékelés alapjául szolgáló adatok változatlanul maradnak:**

|  |  |  |  |  |
| --- | --- | --- | --- | --- |
|  | **Tárgyhó** | **Tárgyhó változás** | **Kumulált** | **Kumulált változás** |
|  | **db** | **%** | **db** | **%** |
| **Motorkerékpár** | **37** | **-32,7%** | **1832** | **-3,3%** |
| **Nagyhaszon jármű** | **588** | **-29,1%** | **4842** | **-2,9%** |
| **Autóbusz** | **123** | **26,8%** | **467** | **8,1%** |

**(A % értékek a tárgyévet megelőző év azonos időszakával való összehasonlítást mutatják.)**

**Személyautók:** a piaci növekedés az alacsony bázishoz képest folytatódott és örömünkre az előre jelzettnél nagyobb növekedést mutatott a 2014. év. Annak ellenére, hogy most már vannak versenyképes finanszírozási ajánlatok a piacon, finanszírozást elsősorban a cégek vesznek csak igénybe zömében operatív lízing (80-90%), vagy nyílt végű pénzügyi lízing konstrukcióban, mivel ezek az ÁFA részbeni vagy teljes visszaigénylését lehetővé teszik.

A magán vásárlók továbbra is inkább a használt autó kínálatból elégítik ki igényeiket, bár valószínűsíthető az is, hogy a céges vásárlások egy része magánjellegű, csupán az ÁFA visszaigénylés miatt kerül az adott autó céges vásárlási körbe és finanszírozásba. Sajnálatos és a vásárlók és a magyar állam érdekeit sem szolgálja, hogy az importált használt személyautók korösszetétele kedvezőtlenül változott meg az utóbbi években, az importált használt autók átlag életkora némileg meghaladja a 11 évet. Ez pl. azt jelenti, hogy egyetlen importált 3 éves autó „statisztikai korának eléréséhez” 52 évnyi egyéb korú autó importja szükséges, ami lehet pl. 4 db 13 éves, vagy 3 db 17 éves jármű, de a lehetőségek tárháza matematikailag végtelen. A lényeg az, hogy az autópark öregszik, káros anyag kibocsátása nő, közlekedés biztonsága csökken, miközben a használt autó import a joghézagok kihasználásával az ÁFA meg nem fizetésében élen jár. Az Autós Nagykoalícióval közösen képviselt javaslataink, amelyeket már évek óta kidolgoztunk, a jogalkotók és jogalkalmazók asztalán fekszenek.

**Haszonjárművek:** A haszon jármű piacot továbbra is jelentősen motiválja a Magyar Nemzeti Bank Növekedési Hitelprogramja, így az a válság előtti potenciál immár 70-75%-a körül van, ami pozitív folyamatnak tekinthető.

A nagyhaszon jármű piac esetében örömünkre az EURO 5 >>> 6 átállás – várakozásunk ellenére – nem okozott jelentősebb visszaesést.

Az autóbusz piac igen kis mérete miatt tud jelentős havi eltéréseket mutatni, itt az a fontos, hogy éves szinten növekedést látunk.

**Motorkerékpárok:** A piac továbbra is igen gyenge, és a tavalyi nagyon alacsony teljesítményt sem éri el. Létfontosságú lenne a robogó azonosítás megoldása, a regisztrációs adó kiigazítása a használati jellegű kétkerekűek esetében.

**Javítók és szervizek:** Az importőrök tovább folytatják a márkaszervizeket bemutató kommunikációs kampányt, amely a jogi környezet változásával együtt (cégautó javítási ÁFA fele visszaigényelhető) már érzékelhető elmozdulást jelentett a legális szervizek irányába. A kampány három évét követően felmérés készült, amelyet külön tettünk közzé.

**MGE piaci előrejelzése a 2015 évre az új járművek első forgalomba helyezés tekintetében:**

**Személygépkocsik 75 000 db 15%**

**Kishaszon járművek 17 000 db 6%**

**Nagyhaszon járművek 4 500 db - 7%**

**Motorkerékpárok 2 200 db 16%**

**Autóbuszok 500 db 8%**

A piaci előrejelzés során figyelembe vettük:

a gazdasági környezet várható alakulását, a támogató programok fennállásának eddig eltelt és várható idejét, valamint a vásárlóerő esetleges várható változásait, illetve az elmúlt évek értékesítési válsága által kialakult hiányt, valamint a javaslataink elfogadása esetén hatályos állami ösztönzés hatását. Előrejelzésünket 2015 júniusa után korrigáljuk, amennyiben a folyamatok jelentősen eltérnek a becsülttől.

**Minden további információval, kiegészítéssel, örömmel rendelkezésre állok.**

**Erdélyi Péter**

**ügyvezető elnök**

Budapest, 2015.01.05.